ANC ‘beskerm’ Ramaphosa oor Zim-vlugPres. Cyril Ramaphosa. (Foto: Jairus Mmutle/GCIS) Die DA sê Donderdag se gesamentlike parlementsitting is ŉ laaste poging van pres. Cyril Ramaphosa om vrae én aanspreeklikheid oor ŉ ANC-afvaardiging se onlangse omstrede vlug na Zimbabwe te probeer omseil. Cathlene Labuschagne, DA-leier in die Nasionale Raad van Provinsies (NRP), sê Ramaphosa sou Donderdag vrae daar beantwoord het tydens ŉ sessie wat reeds ŉ maand lank geskeduleer is. Sy sê dit lyk of die presidensie en die parlement nou saamwerk om die mondelingse vraesessie te probeer uitstel nadat hulle die vrae gesien het. “Die voorsittende beamptes van die parlement het die president se oproep vir ŉ gesamentlike sitting aanvaar en die duidelike konflik wat dit op die parlementêre program gaan hê, geïgnoreer.” Labuschagne sê ten spyte van vrae daaroor kon daar geen besliste antwoord gegee word vir wanneer ŉ nuwe mondelingse vraesessie met die president geskeduleer kan word nie. Sy sê ten spyte van verskeie alternatiewe datums wat voorgestel is, wou die ANC nie enige daarvan aanvaar nie. Sy sê dit is duidelik dat die ANC nou saamstaan om te keer dat die waarheid oor die vlug aan die lig gekom. Die minister van verdediging, Nosiviwe Mapisa-Nqakula, het Zimbabwe verlede maand op ŉ amptelike reis besoek – maar ook ŉ afvaardiging ANC-lede ŉ saamrygeleentheid op ŉ straler van die lugmag wat vir die reis gebruik is, gegee. Dit het ŉ herrie veroorsaak. Die minister is onder meer met drie maande van haar salaris beboet en die ANC het onderneem om sy gedeelte van die reiskoste terug te betaal. Labuschagne sê dit is duidelik dat Ramaphosa nie met “nog ŉ skandaal van sy administrasie” gekonfronteer wil word nie. “ŉ Mens word herinner aan die tyd twee jaar gelede toe hy vir die parlement gelieg het oor sy seun se betrokkenheid by Bosasa,” het sy gesê. “Die gesamentlike sitting is niks anders as ŉ manier om te keer dat die president aanspreeklikheid aanvaar nie en hom toe te laat om groot te praat oor planne om oënskynlik Suid-Afrika se ekonomie te red nie – ŉ ekonomie wat gebroke is danksy niemand anders as die nasionale ANC-regering weens sy rampspoedige en onlogiese afsonderingstyd nie,” sê Labuschagne. Die DA sê hy gaan aan Ramaphosa se kantoor skryf om ŉ afskrif van sy skedule vir die volgende week te vra en vas te stel of Ramaphosa werklik te besig om ŉ gesamentlike sitting en ŉ mondelingse sessies in dieselfde week by te woon. “Die waarheid gaan uitkom, of die ANC en Ramaphosa nou daarvan hou of nie.”